Амары II Іерусалімскі

Амары II дэ Лузіньян ( — , ) — сеньёр Кіпра (з 1194) і першы кароль Кіпрскага каралеўства (Амары I) з 1195 года, кароль Іерусаліма з 1197 года, сын Гуга VIII дэ Лузіньяна і Бургонь дэ Ранкон, старэйшы брат Гі дэ Лузіньяна.

 Біяграфія 
Род Лузіньянаў удзельнічаў у шматлікіх крыжовых паходах. Пасля выгнання з Пуату сваім сюзерэнам — Рычардам Львінае Сэрца — за забойства Патрыка, графа Солсберы, Амары і Гі адправіліся ў Палесціну. Амары прыбыў туды прыкладна ў 1174 годзе; Гі, верагодна, пазней. Амары ажаніўся з Эшывай, дачкой Балдуіна Ібеліна. Затым ён стаў служыць у Агнэс дэ Куртэнэ, жонцы Рэно Гранье, сеньёра Сідона, і маці Балдуіна IV Іерусалімскага. Напісаныя з відавочнай прыхільнасцю да Ібелінаў «Хронікі Эрноўла» пазней сцвярджалі, што Амары быў палюбоўнікам Агнэс, але больш верагодна, што Агнэс і Балдуін IV імкнуліся вывесці яго з-пад палітычнага ўплыву сям’і яго жонкі. Неўзабаве пасля 22 красавіка 1179 года ён быў прызначаны канетаблем Іерусаліма. Гі ў 1180 годзе ажаніўся з аўдавелай Сібілай Іерусалімскай, і, такім чынам, атрымаў правы на іерусалімскі прастол.

Амары быў сярод тых, хто разам з яго братам патрапіў у палон да сарацынаў пасля разгрому ў бітве пры Хатыне ў 1187 годзе. У 1194 годзе, пасля смерці Гі, ён стаў каралём Кіпра пад імем Амары I. Аднак тут была юрыдычная тонкасць: тытул Гі быў «кароль з Кіпра», Амары ж жадаў быць «каралём Кіпрскім». У кастрычніку 1195 годзе імператар Генрых VI падаў яму гэты тытул. Каранацыя адбылася ў Нікасіі 22 верасня 1197 года.

У кастрычніку 1197 года памерла жонка Амары — Эшыва. Амары ажаніўся з Ізабелай Іерусалімскай — дачкой Амары I Іерусалімскага ад другога шлюбу, якая мела правы на іерусалімскі трон, у выніку чаго Амары стаў каралём Іерусаліма. Каранацыя адбылася ў Акры ў студзені 1198 года.

У 1198 годзе ён здолеў скласці пяцігадовае перамір’е з мусульманамі, скарыстаўшыся барацьбой паміж братамі і сынамі Саладзіна за яго спадчыну. Перамір’е парушалася набегамі з абодвух бакоў, але ў 1204 годзе было падоўжана яшчэ на шэсць гадоў.

 Гібель 
Амары сканаў у Акры 1 красавіка 1205 года. Паводле адной версіі ён памёр ад дызентэрыі, паводле іншай — быў атручаны. Памёр Амары адразу пасля свайго сына — таксама Амары — і ўсяго за чатыры дні да смерці сваёй жонкі. Пахаваны ў саборы Святой Сафіі ў Нікасіі.

 Спадчына і спадчыннікі 
Пасля смерці Амары Кіпрскае каралеўства перайшло да яго сына Гуга I ад першай жонкі, а Іерусалімскае каралеўства — Марыі Іерусалімскай, дачцэ Ізабелы ад яе папярэдняга шлюбу з Конрадам Манферацкім.

 Сям’я і дзеці 
1-я жонка: з да 29 кастрычніка 1175 Эшыва Ібелін (пам. каля 1196/1197), дачка Балдуіна Ібеліна і яго першай жонкі Рышыльды дэ Бетсан. У іх было шасцёра дзяцей:
 Бургонь (1176/1180 — каля 1210); муж: Гацье дэ Манбельяр (загінуў 20 ліпеня 1212 года ў бітве пры Саталіі), ад якога мела дзяцей.
 Гі (1197—1205)
 Жан (1197—1205)
 Гуга I (каля 1194—1218), кароль Кіпра
 Элаіза (каля 1190—1216/1219); муж: з 1205 года Эд дэ Дам'ер-сюр-Салон (пам. пасля 1210), сеньёр дэ Шаржэ-ле-Грэ (разв. 1210); 2-і муж: Раймунд Рупен (пам. 1222), князь Антыёхіі
 Аліса дэ Лузіньян (1197—1205)

2-я жонка: са студзеня 1198 (Акра) Ізабела (1172 — каля 1206), каралева Іерусаліма, дачка Амары I, караля Іерусаліма (4-ы муж). У іх было трое дзяцей:
 Сібіла (1198—1230); муж: з 1210/1211 Левон II (1150—1219), цар Кілікійскай Арменіі
 Амары (каля 1201—1205)
 Мелісенда (пасля 1201 — пасля 1249); муж: з 1/10 студзеня 1218 Баэмунд IV (1171—1233), князь Антыёхіі

 Спасылкі 



Катэгорыя:Каралі іерусалімскія
Катэгорыя:Каралі кіпрскія
Катэгорыя:Дом дэ Лузіньян
Катэгорыя:Кіраўнікі Азіі XIII стагоддзя
Катэгорыя:Пахаваныя на Кіпры
Катэгорыя:Графы Яфы і Аскалона